Dele van Pretoria sonder waterFoto: Argieffoto Verskeie gebiede reg oor Pretoria moet die naweek sonder water klaarkom weens die lae watervlakke van die stad se reservoirs. Volgens die Stad Tshwane is Atteridgeville, Laudium, Claudius, Erasmia, Waterkloof Heights, Erasmuskloof asook Constantiapark se krane opgedroog. Die stad het reeds verskeie watertenkwaens na die betrokke gebiede uitgestuur om water aan inwoners te verskaf. Volgens ’n verklaring het Gautengse munisipaliteite vandeesweek ’n kennisgewing van Rand Water, die instelling wat grootmaatwater aan die stad verskaf, ontvang om hulle in kennis te stel dat watertoevoer beperk gaan word weens ’n watertekort in die Vaalrivierstelsel. Dít tesame met die warm weerstoestande wat die provinsie die afgelope ruk beleef het, het daartoe bygedra dat reservoirs onder groot druk verkeer en watervlakke in die stadium onder 20% lê. Die Stad Tshwane doen ’n beroep op inwoners om water spaarsamig te gebruik. Lindiwe Sisulu, minister van water, sanitasie en menslike nedersettings, sal na verwagting eerskomende Maandag gedurende ’n mediakonferensie noodmaatreëls deurgee.